ที่ มท 0816.3/ว กรมส่งเสริมการปกครองท้องถิ่น

 ถนนนครราชสีมา กทม. 10300

 พฤศจิกายน 2562

เรื่อง การคัดเลือกลูกเสือ เนตรนารี เข้าร่วมงานชุมนุมลูกเสือภาคพื้นยุโรป (European Jamboree 2020)
ณ สาธารณรัฐโปแลนด์

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. รายละเอียดการสมัครสอบคัดเลือกลูกเสือ เนตรนารี จำนวน 1 ชุด 2. ใบสมัครสอบคัดเลือกลูกเสือ เนตรนารี จำนวน 1 ชุด

 ด้วยกรมส่งเสริมการปกครองท้องถิ่น ได้รับแจ้งจาก สำนักการลูกเสือ ยุวกาชาดและกิจการนักเรียน สำนักงานปลัดกระทรวงศึกษาธิการ จะดำเนินโครงการงานชุมนุมลูกเสือภาคพื้นยุโรป (European Jamboree 2020) ณ สาธารณรัฐโปแลนด์ ระหว่างวันที่ 25 กรกฎาคม – 8 สิงหาคม 2563 โดยเปิดรับสมัครสอบคัดเลือกลูกเสือ เนตรนารี จากสถานศึกษาเป็นคณะผู้แทนลูกเสือไทยเข้าร่วมงานชุมนุม โดยวิธีการสอบข้อเขียนและสัมภาษณ์ ในวันเสาร์ที่ 18 มกราคม 2563 ณ โรงเรียนวัดราชาธิวาส เขตดุสิต กรุงเทพมหานคร รายละเอียดปรากฏตาม
สิ่งที่ส่งมาด้วย

 กรมส่งเสริมการปกครองท้องถิ่นพิจารณาแล้วเห็นว่า เพื่อเป็นการส่งเสริมให้ลูกเสือ เนตรนารี ของสถานศึกษาในสังกัดองค์กรปกครองส่วนท้องถิ่นได้พัฒนาความรู้ ความสามารถด้านทักษะลูกเสือและทักษะภาษาอังกฤษ ตลอดจนเพื่อกระตุ้นให้เห็นความสำคัญของกิจการลูกเสือระหว่างประเทศ จึงขอความร่วมมือจังหวัดแจ้งองค์กรปกครองส่วนท้องถิ่นประชาสัมพันธ์การรับสมัครลูกเสือ เนตรนารีเข้ารับการสอบคัดเลือกเป็นคณะผู้แทนลูกเสือไทยเข้าร่วมงานชุมนุมลูกเสือภาคพื้นยุโรป (European Jamboree 2020) ณ สาธารณรัฐโปแลนด์ ให้สถานศึกษาในสังกัดทราบ และให้สถานศึกษาที่สนใจพิจารณาคัดเลือกลูกเสือ เนตรนารี ที่มีคุณสมบัติตามเกณฑ์ที่กำหนดสถานศึกษาแห่งละไม่เกิน 2 คน โดยให้สถานศึกษาจัดทำหนังสือนำส่งพร้อมใบสมัคร ส่งไปยังสำนักการลูกเสือ ยุวกาชาดและกิจการนักเรียน โดยตรง ภายในวันที่ 18 ธันวาคม 2562 ทั้งนี้ จะประกาศรายชื่อผู้มีสิทธิสอบคัดเลือกข้อเขียนและสัมภาษณ์ทางเว็บไซต์สำนักการลูกเสือ ยุวกาชาดและกิจการนักเรียน www.srs2.moe.go.th ภายในวันที่ 3 มกราคม 2563

 จึงเรียนมาเพื่อโปรดพิจารณาดำเนินการ

 ขอแสดงความนับถือ

 อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

รอง.อสถ.(น.).................................

ผอ.กศ...........................................

ผอ.กง.สศ......................................

หน.ฝ.คศ.......................................

จนท. ...........................................

กลุ่มงานส่งเสริมการจัดการศึกษาท้องถิ่น

โทร. ๐-๒๒๔๑-๙๐๒๑-๓ ต่อ 5312 โทรสาร 218

ผู้ประสานงาน นางสาวสุกัญญา ประสงค์ศรี 097-265-5326